
הצעת חוק לעידוד השקעות הון בחקלאות 
(תיקון – מסלול הטבות חלופי), התשנ"ט-1999.


היו"ר אברהם פורז:

	חוק לעידוד השקעות הון בחקלאות (תיקון  - מסלול הטבות חלופי).

שלום שמחון:

	הצעת החוק הזאת עברה בכנסת הקודמת בקריאה טרומית. התנהל משא ומתן לא קטן עם נציבות מס הכנסה, אבל בינתיים הכנסת התפזרה ולא הגענו לקצה העניין. ממה שהיה בקדנציה הקודמת, אני יודע שמשרד החקלאות תמך בהצעת החוק הזאת. האוצר טען שאם חלק מהמושבניקים לא משלמים מס הכנסה לא צריך את החוק הזה. לפי דעתי, החוק הזה נחוץ דווקא היום. 

היו"ר אברהם פורז:

	מה, חלק מהמושבניקים לא מגיעים לסף מס? עד כדי כך המצב חמור?

טלי דולן:

	כן.

שלום שמחון:

	צריך לעשות אבחנה בין החקלאות לתעשייה. צריך לאפשר מסלולים חלופיים מעבר למסלולים שקיימים היום במינהלת ההשקעות במשרד החקלאות. התקציב של מינהלת ההשקעות במשרד החקלאות הוא תקציב מוגדר, כאשר הוא נגמר בשלבים מאוד מוקדמים של השנה. למי שרוצה להשקיע בחקלאות אין מסלולים אחרים שבמסגרתם הוא יכול לבצע את ההשקעות שלו.

היו"ר אברהם פורז:

	מה בעצם מוצע פה?

 שלום שמחון:

	מה שאני מציע הוא שיהיה מסלול הטבות חלופי ליחיד. כמו שאמרתי קודם, נכון לעכשיו כל ההשקעות בחקלאות בנויות על מה שקורה במינהלת ההשקעות. אם מישהו רוצה להשקיע במסלולים אחרים שמאפשרים לו הטבות במס, אין לו את האפשרות הזאת היום. אני מציע שאלה שבכל זאת משלמים מס יוכלו לעשות לעצמם את החשבון מה יותר כדאי להם – ללכת למסלול של מינהלת ההשקעות, או ללכת למסלול שמאפשר להם לא לשלם מס ודרך העניין הזה לבצע את ההשקעות שלהם.

שמחה יודוביץ:

	בחוק לעידוד השקעות הון הוסיפו סעיף מסלול הטבות חלופי לחברות בע"מ. זה נעשה בראשית שנות ה-90. ההתארגנויות בתעשייה הן חברות בע"מ. הן כל הזמן מנצלות את המסלול הזה.



היו"ר אברהם פורז:

	מה המשמעות של החוק הזה בחקלאות?

שמחה יודוביץ:

	אי אפשר להפריד בחקלאות בין האיזורים השונים. אין שום הבדל באיזורי הגידול. 

היו"ר אברהם פורז:

	מבחינת החוק לעידוד השקעות הון אין עדיפות לאיזור א', ב' או ג'?

שלום שמחון:

	יש איזורים שלא זכאים למענקי השקעות.

שמחה יודוביץ:

	איזור ג' לא מקבל הטבות ומענקים. 

היו"ר אברהם פורז:

	ג' זה מי שמגדל תותים ברמת השרון?

שמחה יודוביץ:

	כן. 

היו"ר אברהם פורז:

	האם מי שנמצא באיזור ג' והוא חקלאי זכאי להטבות במס הכנסה?

שמחה יודוביץ:

	פחת מואץ.

היו"ר אברהם פורז:

	אם הוא מקים חממה, הוא מקבל על זה פחת מואץ?

שמחה יודוביץ:

	הוא יכול לקבל פחת מואץ ומס הכנסה מקסימאלי על פי החוק לגבי גובה ההכנסה שלו. 

היו"ר אברהם פורז:

	מה זה פחת מואץ? הוא מפחת את זה תוך כמה שנים?


שמחה יודוביץ:

	תוך שנתיים וחצי אפשר לפחת את החממה.


היו"ר אברהם פורז:

	זה באיזור ג'.

שמחה יודוביץ:

	בכל האיזורים. ההטבות במס הכנסה הן בכל האיזורים. לא כל השקעה זכאית להטבות. 

היו"ר אברהם פורז:

	מה כן ומה לא? 

שמחה יודוביץ:

	רוב גידולי השוק המקומי לא נהנים. נהנים יותר גידולים שמיועדים לייצוא או מחליפי ייבוא מובהקים. היום, בגלל החלטות הממשלה לעודד את יישובי קו העימות ויישובי הגדר, ישנן הטבות מיוחדות באיזור הזה באופן מיוחד. תותים לא זוכים להטבות, אלא רק כשהם מיועדים לייצוא. הם לא זוכים להטבות בשיטת הגידול ברמת השרון, אלא על מצעים מנותקים. 

היו"ר אברהם פורז:

	מה החוק הזה רוצה לשנות?

שמחה יודוביץ:

	החוק הזה רוצה לתת הטבה במס הכנסה להשקעות בנכסים קבועים. אם אני, נניח,  השקעתי השנה 100 אלף שקל והרווחים שלי לפני מס הם 300 אלף שקל, זה יתן לי אפשרות להנות מהטבות במס הכנסה על 100 אלף שקל.

היו"ר אברהם פורז:

	נניח השקעתי 100 אלף שקל בחממות ויש לי 300 אלף שקל הכנסה, האם אני מפחית את זה בשנה הראשונה?

שמחה יודוביץ:

	אתה תשלם מס הכנסה בגובה 25% על אותם 100 אלף שקל. 

היו"ר אברהם פורז:

	למה 25%? זה לא פטור לגמרי?

שמחה יודוביץ:

	לא פטור לגמרי. יש מסלול כזה גם בתעשייה. אנחנו לא ממציאים דבר שלא קיים. זה יכול לסייע למספר חקלאים. 


היו"ר אברהם פורז:

	החוק הזה מדבר על מענק?



שמחה יודוביץ:

	בוודאי. הוא מקנה באיזור א' מענק של 20%, באיזור ב' 10%. 

היו"ר אברהם פורז:

	אני יכול להבין שכשיש הכנסה יש הנחה במס וכשאין אין הכנסה אין הנחה במס, אבל מענקים זה מענקים. האם מענק פירושו הנחה במס, או מענק הוא מענק?

שלום שמחון:

	אצלה במינהלת המענק הוא בכסף.

היו"ר אברהם פורז:

	החוק הזה מגדיל מענקים?

שלום שמחון:

	לא.

היו"ר אברהם פורז:

	האם החוק הזה קובע משהו לגבי חובה לתת מענק?

שמחה יודוביץ:

	לא.

היו"ר אברהם פורז:

	ההצעה הזאת נותנת הקלות במס למי שמשקיע בחקלאות.

שלום שמחון:

	כל מי שמייצר לשוק המקומי, שזה 70%,80% מהתוצרת, לא נהנה משום דבר, אלא אם  הוא בקו עימות.

היו"ר אברהם פורז:

	החקלאים ממרכז הארץ לא מקבלים שום דבר למעט הפחת. מה שאתם רוצים הוא שהפחת יהיה עוד יותר מואץ. 




שמחה יודוביץ:

אנחנו רוצים הטבה קצת יותר גדולה מהקיימת היום. אם יש מכירה של נכס דומה אז הוא מתקזז. אם מכרתי נכס ב-20 אלף שקל דומה למה שאני הולכת להשקיע, זה יקוזז.

טלי דולן:

	חבר הכנסת שמחון מציע לתת את ההטבות במס גם ליחיד. למה חבר הכנסת שמחון רוצה לתת הטבה בחוק לעידוד השקעות הון בחקלאות שלא נמצאת בחוק לעידוד השקעות הון? הרעיון מאחורי החוק הוא לעודד את החברה להשקיע את הרווחים שלה בחברה. חבר הכנסת שמחון קובע בסעיף 3 להצעת החוק שלו שיחיד שזכאי לקבל מענק יהיה זכאי למסלול ההטבות החלופי. בחוק לעידוד השקעות הון נאמר, שכדי להנות ממסלול ההטבות החלופי אתה צריך להיות חברה בערבון מוגבל. הרעיון מאחורי זה, כפי שאפשר לקרוא בדברי ההסבר לחוק עידוד השקעות הון, זה לעודד את החברה להשקיע את הרווחים שלה שוב בחברה, כאשר את המס היא תשלם כדיבידנד לבעלי המניות. 

שלום שמחון:

	מה, את רוצה שכל מושבניק יקים היום חברה?

טלי דולן:

	כן. 

שלום שמחון:

	את רוצה שמחר בבוקר יקימו 20 אלף חברות?

טלי דולן:

	נכון מאוד, כי כך אני שומרת על האנטרסים שלי שהכסף יושקע חזרה בחקלאות ולא ילך למימון החתונה של בת החקלאי.

שלום שמחון:

	את רוצה שהמושבניק באביבים או בדובב ילך להקים חברה?

טלי דולן:

	כן. אני לא חושבת שזאת בעיה גדולה לפי חוק החברות החדש. 

היו"ר אברהם פורז:

	כשאתם אמרתם את זה לגבי התעשייה, מה היתה המטרה?

טלי דולן:

	המטרה היתה לתת הטבות במס כל עוד הון החברה מושקע בחברה. זה הלב של חוק עידוד השקעות הון.




היו"ר אברהם פורז:

	אבל למה אם היחיד מוכיח לכם שהוא משקיע הלאה בתוך העסק, הוא לא יכול לקבל את ההטבות?

טלי דולן:

	אבל למה?

היו"ר אברהם פורז:

	הגברת דולן, אנחנו צריכים באיזה שהוא מקום לשאול את עצמנו מה המטרה ואם אפשר להשיג אותה בלי להעמיס הוצאות בירוקרטיות מיותרות. את צריכה לשכנע אותי שזה לא ניתן לעשייה במסגרת של הפרט וחייבים להקים חברה. אם ניתן להבטיח את המטרה בדרך אחרת, בשביל מה אני צריך שרשם החברות יהיה לו עסק עם כל מושבניק?

טלי דולן:

	כי לכסף אין ריח. מאוד מסובך לדעת אם את הכספים שהרווחת מהחקלאות השקעת שוב בחקלאות.

היו"ר אברהם פורז:

	ואם זאת חברה והוא קנה לעצמו ג'יפ 4 על 4 כדי לעשות איתו טיולים, אפשר להוכיח?

טלי דולן:

	אם מס הכנסה יוצא מנקודת הנחה שהג'יפ משמש אותך..

היו"ר אברהם פורז:

	אתה יודעת מה, טנדר דבל קבינה שיוצאים איתו לטיולים בכל הארץ והוא 4 על 4.

טלי דולן:

	בסדר, אבל הוא גם מוביל בו, הוא גם מתעסק בו לצורך עיסוקיו.

היו"ר אברהם פורז:

	איך אתם מפקחים ברמת החקלאי שהוא לא אוכל את המלפפונים של עצמו?

טלי דולן:

	קשה לנו מאוד. דווקא בגלל השאלות האלה אני רוצה להשאר במסגרת של חברה שקל לי מאוד לפקח עליה.

היו"ר אברהם פורז:

	את לא יכולה לפקח על כך שהאדם משתמש לרווחתו הפרטית בנכסי החברה. את לא יכולה להבטיח שעם המים הוא לא משתמש לגינה שלו ואת לא יכולה לוודא שהוא לא משתמש בדשא שלו לעריכת חתונה לקרובי משפחתו. את לא יכולה לוודא כלום. 


טלי דולן:

	אני יכולה בכל זאת לוודא יותר..

אברהם פורז:

	בחקלאות?

טלי דולן:

	תראה, אני לא יכולה לדעת אם הוא משקה את הדשא הפרטי שלו, אלא אם כן אני שולחת מפקחים למקום, שגם את זה אנחנו עושים מידי פעם. קל לי יותר לפקח כשזה במסגרת חברה.




שלום שמחון:

	המיתוס הזה שהחקלאים משקים את הדשא שלהם במים של המטעים, הוא מיתוס שנכון לנחמיה שטרסלר ולכל מי שכותב בעיתון.

היו"ר אברהם פורז:

	יש בזה משהו.

שלום שמחון:

	הצריכה לנפש במושבים ובקיבוצים מחושבת. אם לי יש 4 נפשות, הצריכה לנפש היא 100 קוב כפול 4. את זה מזיזים הצידה. על זה אני משלם כמו כל אחד שיושב פה. 

חיים פרננדס:

	אתה משלם פחות. כמה אתה משלם?

שלום שמחון:

	2.5.

חיים פרננדס:

	אני משלם 4.

שלום שמחון:

	זה בגלל שראש העיר שלך לוקח את הכסף.

חיים פרננדס:

	זה המצב.


היו"ר אברהם פורז:

	אפילו אם ראש העיר שלי לא לוקח, הסכום שאתה צורך מספיק לי רק למקלחת.

שלום שמחון:

	זאת הצריכה לנפש במדינת ישראל.

היו"ר אברהם פורז:

	אני תמיד עובר את המכסה, וכולה יש לי חצי דונם. 

טלי דולן:

	כמו שאנחנו חותרים להשוואה, כך גם חבר הכנסת שמחון חותר להשוואה, כי הוא מבקש מאיתנו להאריך את  התקופות בחוק לעידוד השקעות הון בחקלאות כך שהן תהיינה זהות לתקופות בחוק לעידוד השקעות הון. אנחנו רוצים ללכת בהשוואה הזאת גם לעניין המבנה. בחוק לעידוד השקעות הון אנחנו דורשים חברה, כי באמת קל יותר לפקח על זרימת כסף לבעל המניות. אפשר היום גם להקים חברה של יחיד. אם אנחנו אומרים שזה מקל עלינו מבחינת המעקב אחרי זה..

היו"ר אברהם פורז:

	זה לא מקל עליכם. אתם יכולים לחייב אותו במערכת חשבונות נפרדת, שתתייחס לזה כאילו זה היה חברה. זה בסך הכל מערכת חשבונות כפולה. בשביל שתהיה לו מערכת חשבונות כפולה הוא חייב לרשום אותה בירושלים אצל רשם החברות, לשלם אגרה שנתית ולמנות דירקטורים? מי יעשה את זה?

שמחה יודוביץ:

	החוק לעידוד השקעות קובע שמי שרשאי להגיש בקשה זה מי שברשותו קרקע, מים ומכסת ייצור. הקרקע היא ברשות החקלאי. אם הוא יקים חברה בע"מ, הוא צריך לקבל היתר לשימוש חריג בקרקע עבור החברה שהוא מקים. 

היו"ר אברהם פורז:

	למה היתר, אם המינהל יכול לבטל לו את חוזה החכירה כי הוא העביר את הזכויות לצד ג'.

שמחה יודוביץ:

	אנחנו רק נסבך את העניין אם נבקש חברה.

היו"ר אברהם פורז:

	לא חשבנו על כך שהמינהל יכול להגיד לו שהוא הפר את חוזה החכירה על ידי הקמת חברה. 

איטה ילין:

	שר העבודה עוד לא גיבש עמדה בעניין, אבל הוא תומך באופן עקרוני בכל מה שקשור למגזר החקלאי בשל הקשיים שהמגזר נתון בהם. 

יעל אחי-לאה:

	שר המשפטים מתנגד לחלק בהצעה שגברת דולן דיברה עליו. 

היו"ר אברהם פורז:

	אתם לא רוצים שירשמו לכם חברות בלי סוף?

יעל אחי-לאה:

	אנחנו רוצים. בנוסף להצעה לאפשר ליחידים לקבל את המסלול החלופי, חבר הכנסת שמחון מציע לאפשר את זה גם לקיבוצים ולשותפויות שחברים בהם קיבוצים. זאת אומרת שכבר לא מדובר רק על חקלאי יחיד, שאני לא בטוחה כמה יותר קשה לו להקים חברה מאשר לנהל מערכת חשבונות נפרדת שתהיה כפופה לכללים מסובכים. קיבוצים ושותפויות של אגודות שיתופיות לשיווק או לייצור הם תאגידים, הם לא יחידים. יש להם מנגנון שאמור להיות מסוגל להתמודד עם הנהלת חשבונות. מה שחסר בהם אבל יש בחברות זה כללים מאוד מדוייקים באשר לחלוקת דיבידנד. כמו שטלי דולן אמרה, התנאי לקבלת מסלול חלופי לפי השקעות הון בחקלאות הוא שאתה לא תחלק דיבידנד. כלומר, שכל הכסף שתקבל מהמדינה יושקע בחזרה במפעל שלך. כמובן שאנשים יכולים לעשות כל מיני תרגילים. יותר קל לעשות את התרגילים האלה כשאתה יחיד, או כשאתה אגודה שיתופית. הרבה יותר קשה לעשות אותם כשיש לך חברה, שהיא כפופה לכללים ברורים של חלוקת דיבידנד בחוק החברות. אם המדינה רוצה לתרום לחקלאים, זה מצויין, אבל שתתרום להם בצורה שבאמת תוודא שהעודפים שנצמחים כתוצאה מהתרומה הזאת ילכו בחזרה להשקעות בחקלאות. 

אורן גלעד:

	נראה שיש פה איזו שהיא הקבלה בין החוק המוצע ובין החוק הקיים בתעשייה, כאשר זה לא מדוייק. לפי מה שאני קורא בהצעת החוק, מדברים על פטור מלא מאותו מס דיבידנד. זה רק סעיף שהוא נלווה בחוק עידוד השקעות הון. המסלול החלופי בחוק עידוד השקעות הון נותן פטור ממס חברות לתקופה מסויימת. ברגע שמנצלים את הזכות להשתמש באותו פטור של מס דיבידנד, אז בעצם מתבטלות כל ההטבות העודפות של המסלול החלופי. זה היה הרעיון. זה לא מופיע בהצעה הזאת. ברגע שאותו בעל חברה מושך כספים מתוך אותה חברה, מוחקים לו את ההטבות שניתנו לו על פני המסלול החלופי, ונותנים לו רק הטבות על פי המסלול הרגיל. זה נותן איזה שהן הטבות מס מוגבלות. פה זה לא מופיע. פה אנחנו מאבדים את המהות האמיתית שהיתה כאשר הציעו את המסלול החלופי, שאומר שאנחנו מוכנים לתת הטבות בתנאי שהרווחים חוזרים לחברה ומושקעים בחברה. אם מאשרים את הדבר הזה, אנחנו גורמים ליציאה של רווחים במקום השקעתם מחדש בחברה.

חיים פרננדס:

	אני חבר במינהלת ההשקעות בחקלאות, כאשר לשם מגיעים חקלאים שטוענים כמה קשה להם למצוא היום מקורות מימון להשקעה. כוונת המחוקק היתה בחוק הזה לבוא ולתת איזה שהוא מנוף להשקעות של חקלאים. ברגע שאתה נותן להם את הפטור הזה בדיבידנד, אתה מפספס את כוונת המחוקק. זאת לא היתה המטרה שלשמה נתנו להם את ההטבה הזאת. המטרה היתה שהכסף שיוצא כרווחים יושקע חזרה.

שלום שמחון:

	אבל היום אתה לרוב החקלאים בארץ לא נותן שום הטבה. אתה נותן רק לחקלאים שמייצאים. 

חיים פרננדס:

	שמייצרים ומייצאים.

שלום שמחון:

	אבל רוב החקלאים לא מייצאים. מה, החקלאים שלא מייצאים לא מביאים אוכל לפיות של האזרחים במדינת ישראל?

חיים פרננדס:

	אם רוצים אפשר לשנות את החוק הזה, אבל זה לא הנושא כרגע. מינהלת ההשקעות בחקלאות נותנת עדיפות לייצוא וגם מאשרת השקעות של ייצור מקומי.

שלום שמחון:

	היא נותנת רק לייצוא.

היו"ר אברהם פורז:

	הטיעון שלך, הגברת דולן, הוא לא טיעון נכון. אם הם יקימו תאגיד, יכול להיות שמחר הם יאבדו את הזכויות בקרקע בגלל העברת הנכסים לצד ג'. לא צריך כדי לעשות מערכת חשבונות נפרדת של העסק ללכת ולהקים חברה, עם מנהלים, עם דיווח. אתם בהחלט יכולים להוציא הוראות לגבי מערכת חשבונות נפרדת של העסק מול העניין הפרטי. אדם יכול להפריד את הפעילות העסקית שלו מבחינה חשבונית מהפעילות הפרטית. הרבה אנשים עושים את זה בכל מיני דברים. מה, אם אני הייתי עו"ד אז לא היה הבדל בין חשבון הנאמנות בעסק לבין החשבון הפרטי שלי? כן היה. צריך למצוא איזה שהוא מודל לצורך מיסוי שמחייב מערכת חשבונות נפרדת ופיקוח על המערכת, כדי שתאפשר להם להשקיע בתוך העסק שלהם. אם תהיה זליגה, אז זה לא יוכר.

טלי דולן:

	מה שאתה אומר לי הוא להמשיך עם העקרונות שלי שהוא ישקיע בחזרה בעסק.

היו"ר אברהם פורז:

	נכון. להתייחס לזה כאילו זאת חברה בלי לרשום אותה.

אורן גלעד:

	אז מה המהות של החוק הזה? הרי כל החוק הזה אומר זליגה.

היו"ר אברהם פורז:

	החוק היום לא מאפשר כלום. כל עוד הוא לא מפריד את זה משפטית על ידי תאגיד זה לא מאפשר לו לעשות כלום. אנחנו אומרים שכדי להנות הוא לא צריך להפריד את זה משפטית, הוא צריך להפריד את זה כלכלית. 

אורן גלעד:

	ההנאה היא בזה שהוא מוציא את הרווחים החוצה. על זה בדיוק מדבר החוק.

היו"ר אברהם פורז:

אנחנו רוצים לומר שאפשר לנהל מערכת חשבונות נפרדת שתהיה כאילו תאגיד נפרד, כאשר רק בתנאים שהוא ינהל את זה בצורה כזאת זה יוכר לו. מה הבעיה?

אורן גלעד:

	יוכר לו לצורך הוצאה של מס דיבידנד. אז לא עשינו שום דבר.

היו"ר אברהם פורז:

	זה יתן לו הנחות במס. אם נניח הוא משקיע 100 אלף בשנה מסויימת והוא יכול לפחת את זה מאותה שנה, זה יתן לו את אותם יתרונות. אפשר לעשות מערכת נפרדת שפועלת כאילו היתה חברה. 

	אני מבקש מהמחלקה המשפטית לשבת ביחד עם הגברת דולן לגבי הניסוח. אנחנו צריכים לנסח את זה כך שאם חקלאי מנהל את עסקו במערכת חשבונות נפרדת, הוא יהיה זכאי להנות מבחינה כלכלית מאותם יתרונות מס שניתנים לתאגיד. נקרא לזה חברה לא רשומה.

טלי דולן:

	חברה לא רשומה, עם כל המגבלות של חברה.

היו"ר אברהם פורז:

	מצידי, תכניסו את כל המגבלות שהייתם מכניסים. כדי להגיע אליכם לא צריך לעבור דרך רשם החברות בירושלים. 

בועז מקלר:

	אני מלווה את המהלך הזה 10 שנים. עד לרגע זה אני לא מבין את ההתנגדות של האוצר, כי אנחנו מחמירים עם עצמנו יותר מחברה. אנחנו מדברים אך ורק על רווחים שנשארו בעסק. 

היו"ר אברהם פורז:

	היא טוענת שאין טביעות אצבעות.

בועז מקלר:

	לא נכון. בחברה הוא יכול להשקיע בקזינו והוא עדיין יהנה מההטבות. אני משקיע אך ורק בנכסים בעסק שלי. כלומר, כל מה שהלך לתוך העסק נשאר בעסק. הוראות כאלה קיימות לגבי יחידים ולגבי קיבוצים בסעיף 33ד בחוק לעידוד השקעות הון רגיל. את אותה מערכת הם מיישמים בחוק לעידוד השקעות הון הרגיל לגבי יחידים. זה קיים. הסעיף שם אומר שכל מה שהושקע בנכסים יחול עליו שיעור מס מופחת. בתיקון 50 הם איפשרו לתת פטור ממס לשנתיים על אותם רווחים שמושקעים בעסק. הדרישות שאנחנו הטלנו על עצמנו הן הרבה יותר מרחיקות לכת ממה שקיים בחוק הרגיל. בואו נתקן את החוק האחר כך שרק נכסים שהושקעו בעסק יקבלו פטור.

היו"ר אברהם פורז:

	מר מקלר, אומרת הגברת דולן שהיא רוצה לוודא שזה לא יהיה סתם מקלט מס. את זה אנחנו לא רוצים. אם זה תאגיד, נכון שהוא יכול להשקיע בקזינו, אבל אנחנו יודעים שתאגיד נפרד מבעל המניות. אני הצעתי פה שתהיה אפשרות גם ליחיד ליצור מודל של הפרדה שתתן לו את ההטבות של תאגיד. אני ביקשתי מהמחלקה המשפטית של הכנסת, ביחד עם הגברת דולן, להעביר לנו לצורך אישור לקריאה ראשונה איזה שהוא נוסח שיאפשר לנו להגיע לתוצאה הזאת, מבלי שיצטרכו לנסוע לירושלים.

שלום שמחון:

	אני מבקש ששמחה ובועז יהיו בהתייעצות הזאת.

היו"ר אברהם פורז:

	אין בעיה. רבותי, כשיהיה נוסח נאשר אותו לקריאה ראשונה. תודה רבה. 

הישיבה ננעלה בשעה 12:20























	






















  








                         



